Sapah pyasan mu dgiyaq(Truku)

Sapah pyasan mu dgiyaq(Truku我山上的學校） 
Sapah pyasan mu dgiyaq, malu balay qtaan ,malu balay saan meuyas 
uri, niqan emptgsa ni niqan laqi meuyas , mseupu matas ni hmrapas mniq 
sapah pyasan, kiya ni smkuxun nami balay musa sapah pyasan kdjiyax.
Sapah pyasan mu o dgiyaq gaga alang tnpusu seejiq, yami llaqi 
meuyas  o pnaah nami alang ni ssiyaw qnpahan. Kiya ni duma nami o 
mksa nami nanaq musa sapah pyasan , duma nami o peapa nami paru rulu 
musa sapah pyasan,uxay uri o pnapa nami rulu tama ni bubu musa sapah 
pyasan. Dhuq nami sapah pyasan do tna niqan ka emptgsa gaga mhiyug 
rhngun sapah pyasan tmaga tnan miyah meuyas, kiya ni wada mu qtaan nii 
kngkingal miyah sapah pyasan ka laqi meuyas,kiya ni mqaras ku bi musa 
sapah pyasan kdjiyax.
Sapah pyasan mu o niqan egu klgan qhuni gaga mtqri sapas pyasan 
mu hiya, saw ka qhuni dara , nasi dhuq krpuhan do o priyuh qtaan ka 
wasaw niya da, duma wasaw o wada asi knpriyux mgrhibung qtaan. Saw 
ka qhuni snuwing nasi dhuq snrabaw do o tmphpah kana dni saw bi 
embanah qsiya gsilung qtaan, saw bi embhgay qsiya gsilung qtaan.Kiya ni 
hbaraw bi seejiq miyah ruwan sapah pyasan mu psasing ni mksa.Yasa 
wada malu bi qtaan ni malu bi seknxan ka bgihur na；ssiyaw sapah pyasan 
o egu bi klgan ka phpah uri tuhuy mnan smluhay.  Duri niqan kingal 
llabang bi spriq saan nami hmrapas ni tuumal kdjiyax .
Pnaah isil alang ka seejiq miyah qmita sapah pyasan mu o rmngaw bi 
kana “tagay bi knmalu qtaan ka sapah pyasan namu nii! sraun mu balay!” 
msa tmdahu balay. Sayang tduwa ku meuyas sapah pyasan hini o qrasun 
mu balay.
Tmgsa mnan laqi meuyas ruwan sapah pyasan o hbaraw bi ka 
klmukan, niqan kingal ka Seejiq ni kingal ka Paywan uri, dhiya ga 
mdrumuc bi tmgsa mnan, sbliqun  nami dha balay uri. Sngayan Tgspac 
jiyax o Niqan kingal ka emptgsa miyah tmgsa mnan kari Seejiq , kingal ka 
emptgsa kari  Tayal ni kingal ka emptgsa kari  Bunun uri.Jiyax nii o 
emprngaw nami kari nami nanaq.
Pusu mdudul sapah pyasan mu o embiyax bi dmudug mnan laqi 
meuyas quri kari Seejiq, kari Bunu, kari Ttayal ni kari klmukan uri, yasa 
hiya o Seejiq balay uri, spruun na balay ka endaan rudan sbiyaw. Psdhug 
bi kari “iya bi shngii ka endaan drudan ta sbiyaw, niqan malu bi gaya ta ka 
ita  Seejiq, ini tduwa nhmuc, kmbiyax matas ni  qbhangi bi ka kari tama 
namu ni bubu namu”msa。
Laqi meuyas sapah pyasan mu o niqan nami mspac kmxalan rima 
hiyi,pggalu nami kana, pddayaw nami kdjiyax uri, saw nami balay kingal 
tnsapah, saw nami balay mnswayi. Meuyas nami sapah pyasan egu bi 
klgan ka slhayun nami, saw ka kari ta Seejiq ni endaan rudan ta sbiyaw, 
saw ka kari Ameyrika, muyas uyas ni rmgrig nami uri, matas patas ni 
tduwa ptasun ka lnglungan ta nanaq uri.
Yaku o tduwa ku meuyas sapah pyasan saw nii, qrasun mu balay, 
sgealu mu bi ka gaga mu thiyan meuyas sapah pyasan mu. Spruun mu bi 
ka emptgsa sapah pyasan mu uri.kiya ni yaku ga, sgealu mu bi ni qrasun 
mu bi tndhuun mu bi ka sapah pyasan mu.

Snakun:Truku